Kitsvloede eis 58 in Indonesië | Netwerk24
Kitsvloede eis 58 in Indonesië
Deur Reuters 17 Maart 2019 18:26
Mense kyk Sondag na beskadigde huise ná die stortreën en kitsvloede die gebied getref het. Foto: Reuters
Minstens 58 mense is dood toe stortreën uitgesak en kitsvloede en modderstortings in die ooste van Indonesië meegebring het.
Tot 4 000 mense is dakloos gelaat en dosyne is beseer, het owerhede Sondag gesê.
Slagoffers van die modderstorting word weggeneem. Foto: AP
Grootskaalse soektogte is begin nadat die reën laat Saterdagaand in die Papua-provinsie uitgesak het. In die dorpie Sentani word verwag nóg mense sal sterf, het Sutopo Purwo Nugroho, woordvoerder van die land se rampagentskap, Sondag gesê.
Grondverskuiwings het die nabygeleë stad Jayapura getref. ’n Baba van vyf maande is onder die puin uitgehaal deur lede van die weermag nadat sy ouerhuis ineengestort het.
Nog mense word gered en talle gebiede kon nog nie bereik word nie.
Nog ’n slagoffer word weggeneem deur reddingswerkers. Foto: AP
Sowat 4 150 mense word tans in reddingskampe gehuisves.
Honderde huise, drie brûe en selfs ’n vliegtuig wat by die lughawe geparkeer was, is beskadig.
Rampbestuur het voorheen plaaslike regerings gewaarsku oor kitsvloede nadat ontbossing in die bergagtige dele begin is.
Motors is toe onder die modder. Foto: Reuters
Meer oor: Indonesië
Sikloon tref Zim ook
Beurtkrag word fase 4 ná sikloon in Mosambiek